Ο φυγάδας Ράντκο Μλάντιτς ενώπιον Σερβικού δικαστηρίου
ικανοποίηση για τη σύλληψη του εξέφρασαν ο Πρόεδρος Ομπάμα και η Χίλαρυ Κλίντον
Ο Σέρβος φυγάδας, στρατηγός Ράντκο Μλάντιτς, εμφανίστηκε ενώπιον του Σερβικού δικαστηρίου εγκλημάτων πολέμου στο Βελιγράδι μετά την σύλληψη του τη Πέμπτη το πρωί σε χωριό της βόρειας Σερβίας. Ο Μλάντιτς καταζητείτο επί μια δεκαετία από το Διεθνές Δικαστήριο της Χάγης για εγκλήματα πολέμου και γενοκτονία σε βάρος μη Σέρβων στη διάρκεια του πολέμου στη Βοσνία στις αρχές της δεκαετίας του 1990. Το Σερβικό δικαστήριο θα αποφασίσει τώρα αν πληρούνται όλοι οι κανόνες για την έκδοση του Μλάντιτς στη Χάγη. Οι Σερβικές αρχές δηλώνουν ότι η διαδικασία αυτή θα διαρκέσει περίπου 7 μέρες. Ο δικηγόρος του Ράντκο Μλάντιτς, Μίλος Σάλιτς, δήλωσε ότι ο πελάτης του δεν αναγνωρίζει το διεθνές δικαστήριο και δεν είναι σωματικά και διανοητικά ικανός να υποστεί ανάκριση. Νωρίτερα ο Πρόεδρος της Σερβίας Μπόρις Τάντιτς, ανήγγειλε την σύλληψη του Μλάντιτς σε Σερβικό έδαφος και συνεχάρη τις ειδικές δυνάμεις που τον συνέλαβαν μετά από 16 χρόνια προσπαθειών. Σύμφωνα με τον κ. Τάντιτς, με την σύλληψη του Ράντκο Μλάντιτς κλείνει μια δύσκολη περίοδος της Σερβικής ιστορίας. Η παράδοση του Μλάντιτς και του Σερβο-Κροάτη Γκόραν Χάτζιτς, αποτελεί κύριο όρο για την έναρξη της διαδικασίας ένταξης της Σερβίας στην Ευρωπαϊκή Ένωση. Συγχαρητήρια εστάλησαν στη Σερβία απ’ όλο τον κόσμο για την σύλληψη του Ράντκο Μλάντιτς. Εδώ στις ΗΠΑ, ο Πρόεδρος Ομπάμα καλωσόρισε την εξέλιξη λέγοντας ότι ο Μλάντιτς θα αναγκαστεί τώρα να λογοδοτήσει στα θύματα του και στην διεθνή κοινότητα ενώπιον δικαστηρίου. Επίσης η Υπουργός Εξωτερικών των ΗΠΑ, Χίλαρυ Κλίντον, δήλωσε ότι η σύλληψη του Μλάντιτς στέλνει μήνυμα σε όλους όσους παραβαίνουν το νόμο και στοχεύουν αθώους πολίτες σ’ ολόκληρο τον κόσμο, ότι δεν πρόκειται να διαφύγουν της δικαιοσύνης. Τόσο ο κ. Ομπάμα, όσο και η κ. Κλίντον εξέφρασαν την ελπίδα ότι ο Ράντκο Μλάντιτς θα εκδοθεί σύντομα στο διεθνές δικαστήριο εγκλημάτων πολέμου. Επίσης, ο Πρόεδρος της Γαλλίας Νικολά Σαρκοζί εξήρε την σύλληψη του Μλάντιτς, την οποία χαρακτήρισε ως «υπέροχη εξέλιξη» και ως βήμα που φέρνει την Σερβία πλησιέστερα στους κόλπους της Ευρωπαϊκής Ένωσης. Η Ευρωπαϊκή Ένωση είχε θέσει την σύλληψη του Μλάντιτς ως βασική προϋπόθεση για την ένταξη της Σερβίας στην κοινότητα. Παράλληλα, ο Γενικός Γραμματέας των Ηνωμένων Εθνών Μπαν Κι Μουν δήλωσε ότι η σύλληψη του Μλάντιτς αποτελεί ιστορικό ορόσημο στο διεθνές δίκαιο.